অশান্ত ভাঙড়, তৃণমূল পার্টি অফিসে আগুন ও ভাঙচুরের অভিযোগ

ভাঙড়: ফের অশান্ত ভাঙড় (Bhangar)। তৃণমূল পার্টি অফিসে আগুন ও ভাঙচুরের অভিযোগ উঠল আইএসএফের বিরুদ্ধে। ঘটনার তদন্তে নেমেছে কাশীপুর থানার পুলিশ। ওয়াকফ আইনের প্রতিবাদে কয়েকদিন আগেই উত্তপ্ত হয়ে উঠেছিল ভাঙড়ের পোলেরহাট ও উত্তর কাশীপুর থানা এলাকা। জানা গিয়েছে, শুক্রবার গভীর রাতে ভাঙড়ে তৃণমূলের পার্টি অফিসে ভাঙচুর ও আগুন লাগানোর অভিযোগ উঠেছে। ঘটনাটি ঘটে ভাঙড় ২ নম্বর ব্লকের চকমরিচা তেতুলতলার ঘাট এলাকায়। ঘটনাস্থলে যান শওকত মোল্লা।

শুক্রবার গভীর রাতে তৃণমূল কংগ্রেসের পার্টি অফিসে আগুন লাগানোর ও ভাঙচুরের ঘটনায় চাঞ্চল্য ছড়িয়েছে। স্থানীয় তৃণমূল নেতৃত্বের অভিযোগ, আইএসএফ সমর্থকরাই আগুন লাগিয়েছে। অভিযোগ, পার্টি অফিসে আগুন লাগিয়ে দেওয়া হয় এবং সেখানে থাকা মুখ্যমন্ত্রী মমতা বন্দ্যোপাধ্যায়, তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায় ও বিধায়ক শওকত মোল্লার ছবি ছিঁড়ে ফেলে পুড়িয়ে দেওয়া হয়। একটি টিভি চুরি করে নিয়ে যায়। ঘটনার খবর পেয়ে উত্তর কাশিপুর থানার পুলিশ ঘটনাস্থলে পৌঁছায়। বিশাল পুলিশবাহিনী গোটা এলাকা ঘিরে ফেলে এবং ঘটনার তদন্ত শুরু করে। তবে ঘটনার পেছনে রাজনৈতিক ষড়যন্ত্রের আশঙ্কা করছে তৃণমূল নেতৃত্ব। যদিও এই অভিযোগ নিয়ে এখনো আইএসএফ-এর পক্ষ থেকে কোনও প্রতিক্রিয়া মেলেনি। উত্তর কাশিপুর থানা লিখিত অভিযোগ দায়ের করা হবে বলে জানিয়েছেন তৃণমূল নেতৃত্ব।